સાહિત્યમાં નવરસ વર્ણવેલા છે : શૃંગાર, હાસ્ય, કરુણ, રૌદ્ર, વીર, ભયાનક, બીભત્સ, અદ્‍ભુત અને શાંત. આ નવે નવ રસ કથામાં હાજર. એ સમયે કથાઓનું પારાયણ થતું તે રામાયણ અને ભાગવત પુરાણનું. કોઈ કોઈ સમયે હરિકીર્તનકારો આવતા. તેઓ રાત્રે ૯ થી ૧૨ માણ અને અન્ય વાંજિત્રો સાથે મહાભારત અને અન્ય પૌરાણિક કથાઓનાં આખ્યાનો કરતાં. શૃંગારરસ આ બધી કથામાં હાજર. ગોપીઓનાં વસ્ત્રાહરણ, ગોપીગીત, રુક્મણીહરણ, સુભદ્રાહરણ આ બધી કથાઓ શૃંગારરસથી ભરપૂર. આ વર્ણનો વખતે ઘરડાં શ્રોતાઓ પણ રસતરબોળ થઈ જતાં અને ભવ્ય ભૂતકાળની સોનેરી યાદોમાં ખોવાઈ ચશ્માં લૂછી આજુબાજુ નજરો કરી લેતાં.